
A serdülőkori mentalizáció vizsgálata az önértékelés, énhatékonyság és az alkoholfogyasztási motivációk tükrében.

Háttér és célkitűzések: Kutatásunk célja a serdülőkorban megfigyelhető mentalizációs képességek vizsgálata az alkoholfogyasztási motivációkkal, önértékeléssel és énhatékonysággal kapcsolatban. Ezen belül vizsgáljuk a nemenkénti eltéréseket fiúk és lányok között. Vizsgáljuk továbbá a mentalizációs képességnek a változását az életkor előrehaladtával. Minta és módszerek: Kérdőíves kutatást végeztünk 325 résztvevő bevonásával, az átlagéletkor 16,8 év(±1,22(lány:61%; fiú:39%) volt. A demográfiai adatok után a Rosenberg Önértékelési skálát (Sallay és mtsai, 2014), az Általános énhatékonyság skálát (Schwarzer & Jerusalem, 1995), Az alkoholfogyasztási motivációs kérdőívet (Horváth, 2021) és a Multidimenzionális mentalizáció kérdőívet (Gori és mtsai, 2021) alkalmaztuk. Eredmények: A szegényes mentalizáció és alkoholfogyasztási motivációk között egyaránt gyenge és erős szignifikáns együttjárásokat találtunk, valamint a magasabb önértékelés és énhatékonyság erős és közepes pozitív irányú együtt járását állapítottuk meg a sikeres mentalizációs képességgel. Az életkor és a mentalizáció fejlődése között is gyenge, szignifikáns együttjárást találtunk. Következtetések: A kutatás rámutat a mentalizáció vizsgálatának fontosságára, befolyásoló szerepére az alkoholfogyasztás kialakulásában, különös jelentőséggel az Érzelmi diszkontroll esetében. Illetve kiemeli a mentalizáció fontosságát a mentális egészség pozitív irányú fejlődésében.

